<classify> MIONGONI mwa mambo ambayo mwanasiasa mkongwe nchini, marehemu James Mapalala hakuyapenda maishani mwake ni pamoja na kutetereshwa katika mambo aliyoamini kuwa ni sahihi katika nyanja zote; kisiasa, kijamii na kifamilia na wala hakukubali kuburuzwa na mikumbo kwenye mambo ya aina yoyote.Mwanasiasa huyo mkongwe alifariki dunia juzi asubuhi katika Hospitali ya Kairuki jijini Dar es Salaam alipokuwa akitibiwa kutokana na maradhi ya fangasi ya koo yaliyompata siku chache kabla ya kufikwa na umauti na kumfanya ashindwe kula. Hata hivyo, ilielezwa kuwa Mapalala aliugua kansa ya kibovu kwa muda mrefu, ingawa zaidi ilimsumbua katika miezi mitatu iliyopita.Kwa mujibu wa mwanaye Bernard Mapalala, aliyeteuliwa kuwa msemaji wa familia, alizaliwa Februari 1, 1936 Ussongo wilayani Igunga mkoani Tabora. Bernard alisema marehemu ataagwa kesho asubuhi ya saa 3:00 nyumbani kwake Morocco, Dar es Salaam.Alisema watakaoshindwa kuaga nyumbani watapata fursa kufanya hivyo asubuhi hiyo katika Kanisa Katoliki Parokia ya St. Peter, Oysterbay jijini humo. Baada ya ibada hiyo ya Misa Takatifu, marehemu atasafirishwa kwenda kijijini alikozaliwa kwa ajili ya mazishi yatakayofanyika Jumatatu. Msemaji huyo wa familia alisema alikuwa ni mtu mwenye msimamo aliyesimamia alichokiamini wakati wote na kamwe hakuweza kutetereshwa kirahisi.Haikuwa rahisi kumburuza baba kwa jambo lolote, alitetea alichokiamini kuwa ni sahihi, alikuwa muelewa wa mambo na mkarimu aliyependa kusaidia watu waliohitaji ushauri au msaada uliokuwa ndani ya uwezo wake, katika nyanja zote,alisema Bernard.Kwa maelezo ya mwanawe huyo, Mzee Mapalala alipenda kunyoosha mambo pale alipoona kuna walakini na kamwe hakupenda uongo. Kutokana na upeo wake mkubwa, Bernard alisema mwanzoni mwa mwaka 1980, baba yao alimwandikia barua Rais wa wakati huo, Mwalimu Julius Nyerere kuomba Tanzania iwe na mfumo wa vyama vingi. Alifanya hivyo baada ya kusoma mazingira na kisha kuanza kuhamasisha watu kutaka kuwa na vyama vingi kulingana na mabadiliko ya wakati.Barua aliyomwandikia Mwalimu Nyerere haikujibiwa, baadaye alikwenda Singida kwenye miaka ya 1980 na alikuwa akisambaza barua za kuhamasisha watu, lakini alikamatwa na Polisi, wakati anakamatwa, Mwalimu Nyerere alikuwa Addis Ababa nchini Ethiopia, alipopata taarifa, aliagiza aachiwe, lakini wakati baba anakamatwa Singida, mimi pia nilikamatwa hapa Dar es Salaam na nilipelekwa katika Kituo Kikuu cha Polisi ambako nilishikiliwa kwa siku mbili na baadaye nikaachiwa, alieleza Bernard.Licha ya mfumo wa vyama vingi vya siasa ulikuwa haujaruhusiwa rasmi, Mapalala aliamua kuanzisha chama cha siasa kilichoitwa Chama cha Wananchi CCW. Chama hicho baadaye kiliungana na Chama cha Vuguvugu la Siasa kilichoitwa KAMAHURU kutoka Zanzibar kilichokuwa chini ya Shaaban Mloo na Maalim Seif Sharif Hamad na kuzaliwa Chama cha Wananchi CUF kwenye miaka ya 1990, na Mapalala akawa Mwenyekiti wake wa kwanza.Bernard aliongeza kuwa baadaye baba yao alingolewa kwenye uongozi na nafasi hiyo ilichukuliwa na Profesa Ibrahim Lipumba ambaye ndiye Mwenyekiti wa Taifa CUF mpaka sasa. Baada ya kungolewa madarakani, Mapalala alianzisha chama kingine cha siasa kilichoitwa Chama cha Haki na Ustawi wa Jamii CHAUSTA mwishoni mwa miaka ya 1990. Kutokana na changamoto ya uzee, alishindwa kuendesha shughuli za kisiasa na hatimaye kikafutwa na Msajili wa Vyama vya Siasa nchini.  <topic>: KITAIFA 